NARIADENIE RADY (ES) č. 269/2006
zo 14. februára 2006,
ktorým sa mení a dopĺňa nariadenie (ES) č. 533/2004 o založení Európskych partnerstiev v rámci procesu stabilizácie a pridruženia
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 181a ods. 2,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Nariadenie (ES) č. 533/2004 (2) ustanovuje, že v rámci procesu stabilizácie a pridruženia sa ustanovia európske partnerstvá pre všetky krajiny západného Balkánu.
(2)
Európska rada na svojom zasadnutí 17. a 18. júna 2004 v Bruseli rozhodla, že Chorvátsko je kandidátskou krajinou na členstvo v Európskej únii. Prístupové rokovania s Chorvátskom sa začali 3. októbra 2005.
(3)
Je preto vhodné ustanoviť, aby Európska únia namiesto európskeho partnerstva vo svojich vzťahoch s Chorvátskom uplatňovala prístupové partnerstvo, a zodpovedajúcim spôsobom zmeniť a doplniť nariadenie (ES) č. 533/2004,
PRIJALA TOTO NARIADENIE:
Článok 1
Nariadenie (ES) č. 533/2004 sa týmto mení a dopĺňa takto:
1.
V názve sa vypúšťa slovo „Európskych“.
2.
V článku 1 sa vypúšťa slovo „Chorvátsku“.
3.
Vkladá sa tento článok:
„Článok 1a
Ako súčasť procesu stabilizácie a pridruženia sa pre Chorvátsko ustanovuje prístupové partnerstvo. Prístupové partnerstvo poskytuje rámec pokrývajúci priority, ktoré vyplývajú z analýzy situácie v Chorvátsku, na ktoré sa musí zamerať príprava na pristúpenie vzhľadom na kodanské kritériá definované Európskou radou a dosiahnutý pokrok v rámci implementácie procesu stabilizácie a pridruženia, vrátane Dohody o stabilizácii a pridružení medzi Európskymi spoločenstvami a ich členskými štátmi na jednej strane a Chorvátskou republikou na druhej strane (3), a najmä regionálnej spolupráce.
4.
V článku 2 sa vypúšťa slovo „európskych“.
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. februára 2006